আবু যুরয়া আল-রাজি

আবু যুরযা উবায়দুল্লাহ ইবনে আবদুল-কারিম ইবনে ইয়াযিদ ইবনে ফারূখ ( আরবি:أبو زرعة عبيد الله بن عبد الكريم بن يزيد بن فروخ الرازي; ২০৭ হি./৮০৯ খ্রি.–২৬৪ হি./ ৮৭৮ খ্রি. ) ছিলেন একজন প্রখ্যাত আলিম, মুহাদ্দিস ও রিজাল শাস্ত্রজ্ঞ। তিনি সাধারণত আবু যুরযা আল-রাজি নামেই অধিক পরিচিত। তিনি উত্তর ইরানের রাই নগরীর অধিবাসী ছিলেন এবং তিনি হাদিস শাস্ত্রে গভীর জ্ঞান ও নির্ভরযোগ্যতার জন্য গোটা ইসলামি বিশ্বে পরিচিত ছিলেন। তিনি হাদিস সংগ্রহ, সংরক্ষণ ও বর্ণনার ক্ষেত্রে গুরুত্বপূর্ণ অবদান রাখেন এবং উলুমুল হাদিসের জারহ ও তাদিল (রাবিদের সমালোচনা ও গ্রহণযোগ্যতা নির্ধারণ) বিদ্যায় বিশেষ খ্যাতি অর্জন করেন। তিনি প্রসিদ্ধ হাদিসবিশারদ ও রিজালশাস্ত্রজ্ঞ আবু হাতিম আল-রাজির ( মুহাম্মাদ ইবনে ইদরিস) আত্মীয় ছিলেন। উভয়েই রাই নগরীর অধিবাসী ছিলেন এবং হাদিস শাস্ত্রে ব্যাপক  অবদান রাখেন।Gilliot, Claude. "Abū Zurʿa al-Rāzī". Encyclopaedia of Islam, THREE. Edited by: Gudrun Krämer, Denis Matringe, John Nawas, Everett Rowson. Brill Online, 2013. Reference. Omar Sangani Ina Narile 7 April 2013

 নাম, উপনাম ও জন্ম 
তার পূর্ণনাম হলো উবাইদুল্লাহ ইবনে আবদুল কারিম ইবনে ইয়াযিদ ইবনে ফারূখ ইবনে দাউদ। তাঁর কুনিয়াত ছিল আবু যুরযা আল-রাজি। তিনি আইয়াশ ইবনে মতাররিফ ইবনে উবাইদুল্লাহ ইবনে আইয়াশ ইবনে আবি রাবিয়া আল-কুরাশী আল-মাখযুমির মাওলা (আজাদকৃত দাস বা অনুগত ব্যক্তি) ছিলেন। তিনি ২০৭ হিজরি সনে জন্মগ্রহণ করেন।

তিনি নিজের কুনিয়াত আবু যুরয়া নামেই অধিক প্রসিদ্ধ হন এবং রাই শহরে বসবাসের কারণে তাঁকে আল-রাজিও বলা হয়। এখানে রাই ( الراي) শব্দের সাথে একটি অতিরিক্ত ‘যা’ (ز) যুক্ত হয়ে "রাজি" হয়েছে।

তাঁকে আল-কুরাশি আল-মাখযুমিও বলা হয় এবং এটি তাঁর বংশগত গোত্রের কারণে নয়, বরং "ওয়ালা" ( আনুগত্য বা দাসত্বমুক্তির সম্পর্ক) সূত্রে। ওয়ালা সূত্রে তিনি আইয়াশের সাথে সম্পর্কিত ছিলেন।

আল-মানহাজ আল-আহমাদ, তারিখে বাগদাদ ও তাহযিবুত তাহযিব গ্রন্থে এভাবেই তাঁর নাম ও বংশপরিচয় উল্লেখ করা হয়েছে। তবে আল-জামা‘ বাইন রিজালিস সাহিহাইন এবং তাবাকাতুল হানাবিলা গ্রন্থদ্বয়ে তাঁর মাওলা আইয়াশ ইবনে মুতাররিফের নামের ক্ষেত্রে মুতাররিফের স্থলে "আব্বাস" উল্লেখিত হয়েছে।

 শিক্ষকবৃন্দ 
তিনি ইলম অর্জনের উদ্দেশ্যে বিভিন্ন অঞ্চলে সফর করেন। তিনি হারামাইন (মক্কা ও মদিনা), ইরাক, শাম, আল-জাযিরা, খুরাসান ও মিশর ভ্রমণ করেন এবং অসংখ্য শায়খের নিকট থেকে হাদিস গ্রহণ করেন। তিনি যাদের থেকে হাদিস বর্ণনা করেন, তাঁদের মধ্যে উল্লেখযোগ্য হলেন: আবু আসিম, আবু নুয়াইম, কাবিসা ইবনে উকবা, মুসলিম বিন ইব্রাহিম, আবুল ওয়ালিদ তায়ালিসি, আহমদ ইবনে ইউনুস, খাল্লাদ ইবনে ইয়াহইয়া, আল-কা'নাবি, মুহাম্মদ ইবনে সাঈদ ইবনে সাবিক, আবু সাবিত আল-মাদানি, আবু সালামা তাবুযাকি, হাকাম ইবনে মুসা, ইয়াহইয়া ইবনে আবদুল্লাহ ইবনে বুকাইর, আবদুল্লাহ ইবনে সালিহ আজলি, ইবনুত তাবারি প্রমুখ।

 ছাত্রবৃন্দ 
তাঁর থেকে অনেক প্রসিদ্ধ মুহাদ্দিস হাদিস বর্ণনা করেছেন। তাঁদের মধ্যে উল্লেখযোগ্য হলেন: মুসলিম ইবনুল হাজ্জাজ, তিরমিজি, নাসায়ী, ইবনে মাজাহ, ইসহাক ইবনে মূসা আল-আনসারি, হারমালা ইবনে ইয়াহইয়া, রাবি ইবনে সুলাইমান, মুহাম্মদ ইবনে হুমাইদ আল-রাজি, আমর ইবনে আলি, ইউনুস ইবনে আবদুল আ‘লা প্রমুখ।

 তাঁর সূত্রে সংকলিত হাদিস 
তাঁর সূত্রে বর্ণিত হাদিস সহিহ মুসলিমে সংকলিত হয়েছে। এছাড়া সুনানে তিরমিজি, সুনানে নাসায়ী ও সুনানে ইবনে মাজাহতে তার সূত্রে প্রত্যক্ষভাবে হাদিস বর্ণনা করা হয়েছে। এ সকল গ্রন্থকারের প্রত্যেকেই তাঁর থেকে সরাসরি হাদিস গ্রহণ করেছেন। সহীহ মুসলিমে তাঁর থেকে বর্ণিত হাদিসের সংখ্যা একটি। ইমাম মুসলিম এটি 'কিতাব আল-রিকাকের' (আত্মশুদ্ধি ও হৃদয় নম্রতার অধ্যায়) সূচনায় উল্লেখ করেন। হাদিসটি আব্দুল্লাহ ইবনে উমরের সূত্রে বর্ণিত, যেখানে তিনি বলেন: নবি সাল্লাল্লাহু আলাইহি ওয়া সাল্লাম প্রায়ই এ দোয়া করতেন: “হে আল্লাহ! আমি আপনার নেয়ামত বিলুপ্ত হওয়া থেকে, আপনার দানকৃত সুস্থতা পরিবর্তিত হওয়া থেকে, হঠাৎ আপনার শাস্তি নেমে আসা থেকে এবং সব প্রকারের অসন্তোষ থেকে আপনার নিকট আশ্রয় প্রার্থনা করছি।”

ইমাম নববি তাঁর সহিহ মুসলিমের ব্যাখ্যাগ্রন্থে (১৭/৫৪) এই হাদিস প্রসঙ্গে বলেন: এ হাদিসটি ইমাম মুসলিম আবু যুরযা আল রাজি থেকে বর্ণনা করেছেন, যিনি ইসলামের অন্যতম হাফিয ও অসাধারণ স্মৃতিশক্তির অধিকারী ছিলেন। তিনি তাঁর গ্রন্থে আবু যুরয়া থেকে কেবল এ একটি হাদিসই বর্ণনা করেছেন এবং তিনি ইমাম মুসলিমের সমসাময়িক ছিলেন। ইমাম মুসলিমের মৃত্যুর তিন বছর পর ২৬৪ হিজরিতে তাঁর মৃত্যু হয়। অন্যদিকে, খাযরাজও তাঁর “আল-খুলাসা” গ্রন্থে এ বিষয়ে ইঙ্গিত করে বলেন: মুসলিম তাঁর থেকে একটি একক হাদিস বর্ণনা করেছেন। তবে ইবনে হাজার আস্কালানি তাঁর “তাহযিবুত তাহযিব” গ্রন্থে জীবনী আলোচনা করতে গিয়ে উল্লেখ করেছেন যে, ইমাম মুসলিম তাঁর থেকে দুইটি হাদিস বর্ণনা করেছেন।

 গ্রহণযোগ্যতা 
আবু যুরযা সম্পর্কে প্রায় সকল ইমামই ইতিবাচক মন্তব্য করেছেন: 

 নাসায়ী বলেন: তিনি নির্ভরযোগ্য।
 আবু হাতিম আল-রাজি বলেন: তিনি একজন ইমাম। 
 খতিব বাগদাদি বলেন: তিনি ইমাম, মহান হাফিজ, অধিক বর্ণনাকারী ও সত্যবাদী ছিলেন। 
 আবদুল্লাহ ইবনে আহমদ বলেন: যখন তিনি আমাদের কাছে আসতেন, তিনি আমার পিতার ( ইমাম আহমদ) ঘরেই অবস্থান করতেন এবং তাঁদের মধ্যে প্রচুর ইলমি আলোচনা হতো। আমি পিতাকে একদিন বলতে শুনেছি: “আমি ফরজ নামাজ ছাড়া অন্য কিছুই পড়িনি; আবু যুরযার সঙ্গে ইলমি আলোচনায় নিজেকে নিয়োজিত রেখেছি।” তিনি আরো বলেন: নদীর ওপারে ( খোরাসান অঞ্চলে) ইসহাকের চেয়ে বড় ফকিহ এবং আবু যুরয়ার চেয়ে অধিক হাফিজ (হাদিস মুখস্থকারী) আর কেউ নেই।
 সালেহ ইবনে মুহাম্মদ আবু যুরয়া থেকে বর্ণনা করেন যে, তিনি বলেন: “আমি কেরাতের বিষয়ে দশ হাজার হাদিস মুখস্থ জানি।” তিনি আরো বলেন: “আমি ইবরাহিম ইবনে মূসা আল-রাজির থেকে ১ লক্ষ হাদিস এবং আবু বকর ইবন আবি শায়বা থেকে এক লক্ষ হাদিস লিখেছি।”
 আবু ইয়ালা মাওসিলি বলেন: হিফযের ( মুখস্থশক্তি )  ব্যাপারে যার কথাই শুনেছি, তার খ্যাতি তাকে দেখার চেয়ে বড় ছিল; কিন্তু আবু যুরয়া ব্যতিক্রম ছিলেন। তাঁকে প্রত্যক্ষ করা তাঁর খ্যাতির চেয়েও অধিক বিস্ময়কর ছিল।
 আবু জাফর আল-তুস্তুরি বলেন: আমি আবু যুরয়াকে বলতে শুনেছি: "আমার কান কোনো ইলম শুনলেই তা আমার অন্তর ধারণ করে নেয়। এমনকি আমি বাগদাদের বাজার দিয়ে হাঁটতে হাঁটতে ঘর থেকে গায়িকাদের গান শুনলে, ভয়ে কানে আঙুল দিতাম; যেন আমার অন্তর তা ধারণ না করে।” 
 ইমাম বাইহাকি ইবনে ওয়ারা থেকে বর্ণনা করেন: আমরা নিশাপুরে ইসহাকের কাছে ছিলাম। এক ব্যক্তি বললেন: আমি আহমদকে বলতে শুনেছি, সহীহ হাদিসের সংখ্যা সাত লক্ষেরও বেশি। আর এই যুবক (আবু যুরয়া) ছয় লক্ষ হাদিস মুখস্থ করেছেন।
 মুহাম্মদ ইবনে জাফর ইবনে হামকুয়াই বর্ণনা করেন, আবু যুরয়া বলেছেন: “আমি ছয় লক্ষ হাদিস এমনভাবে মুখস্থ রেখেছি, যেমন মানুষ ‘কুল হুয়াল্লাহু আহাদ’ মুখস্থ রাখে।”
 ইবনে হিব্বান ‘আস-সিকাত’ গ্রন্থে বলেন: “তিনি ছিলেন দুনিয়ার অন্যতম ইমাম; তিনি দ্বীনদারিতা, আল্লাহভীতি, নিয়মিত মুখস্থ ও আলোচনা এবং দুনিয়াবিমুখতার ক্ষেত্রে অনন্য ছিলেন।”
 ইমাম জাহাবি তাযকিরাতুল হুফ্ফাযে বলেন: “তিনি ছিলেন যুগের ইমাম ও হাফিজ। তিনি যুগের বিরল ব্যক্তিত্ব ছিলেন। তিনি হিফয, মেধা, দ্বীনদারিতা, ইখলাস, জ্ঞান ও আমলে অতুলনীয় ছিলেন।”
 আবু বকর ইবনে আবি শায়বা বলেন: আমি আবু যুরয়ার চেয়ে অধিক হাফিজ (মুখস্থকারী) কাউকে দেখিনি।
 আলি ইবনুল জুনাইদ বলেন: “আমি আবু যুরয়ার চেয়ে অধিক আলিম কাউকে দেখিনি।”
 ইবনে কাসির আল বিদায়া ওয়ান নিহায়ায় তাঁকে “প্রসিদ্ধ হাফিজদের একজন” বলে উল্লেখ করেন। বলা হয়, তিনি সাত লক্ষ হাদিস মুখস্থ জানতেন। তিনি ছিলেন ফকিহ, পরহেযগার, দুনিয়াবিমুখ, ইবাদতগুযার, বিনয়ী ও বিনম্র। তাঁর যুগের আলিমগণ তাঁর শ্রেষ্ঠত্বের সাক্ষ্য দিয়েছেন।
 ইবনে হাজার ‘তাকরীব’ গ্রন্থে বলেন: “তিনি প্রসিদ্ধ ইমাম, হাফিজ ও নির্ভরযোগ্য।”

 রচনাবলী 
তাঁর একটি মুসনাদ গ্রন্থ ছিল, যার উল্লেখ মুহাম্মাদ আবদুল হাই তাঁর গ্রন্থ আল-রিসালা আল-মুসতাতরিফার ৬৪ নম্বর পৃষ্ঠায় করেছেন।

এছাড়াও মাহাদ আল-মাখতুতাত আল-আরাবিয়ায়( আরব লিগের অধীনস্থ আরবি পান্ডুলিপি ইনস্টিটিউট) একটি গ্রন্থ সংরক্ষিত আছে, যার নাম: আদ-দু‘আফা’ ওয়াল-কাজ্জাবুন ওয়াল-মাত্রুকুন মিন আসহাবিল-হাদিস ‘আন আবি জুর‘আ ওয়া আবি হাতিম আর-রাযিয়াইন। এই গ্রন্থটি সংকলন ও রচনা করেছেন আবু উসমান সাঈদ ইবনে আমর, যিনি ২৯২ হিজরিতে মারা যান। গ্রন্থটি ঐ প্রতিষ্ঠানের ইতিহাস বিভাগে ৭১৯ নম্বরে নিবন্ধিত। এতে ইমাম আবু যুরয়া ও আবু হাতিম রাজির কাছে জিজ্ঞাসিত দুর্বল, মিথ্যাবাদী ও পরিত্যক্ত হাদিস বর্ণনাকারীদের আলোচনা একত্র করা হয়েছে।
 মৃত্যু 
তিনি ইরানের রাই নগরীতে ২৬৪ হিজরি সনে বছরের শেষ সোমবার মৃত্যুবরণ করেন। এ বছরে তাঁর মৃত্যুর কথা উল্লেখ করেছেন ইবনে হাজার তাঁর আত-তাকরিব গ্রন্থে, জাহাবি তাঁর আল-ইবার গ্রন্থে, ইবনে কাসির তাঁর আল-বিদায়া ওয়ান নিহায়া গ্রন্থে। তবে ইবনে হাজার তাহযিবুত তাহযিবে আবু হাতিম আল-রাজির একটি বর্ণনা উল্লেখ করেন, যেখানে বলা হয়েছে যে, তাঁর মৃত্যু হয় ২৬৮ হিজরি সনে। কিন্তু অধিকাংশ ঐতিহাসিকের মতে ২৬৪ হিজরিই সঠিক। জন্মসাল সম্পর্কে তাঁকে জিজ্ঞাসা করা হলে তিনি বলেন: “আমার জন্ম ২০০ হিজরি সনে। এ তথ্য ইবনে আবি ইয়ালা উল্লেখ করেছেন। অন্যদিকে ইবনে কাসির আরেকটি মত উল্লেখ করেন যে, তাঁর জন্ম ১৯০ হিজরি সনে। তবে তিনি নিজেই যে ২০০ হিজরি সনের কথা বলেছেন, তা-ই অধিক গ্রহণযোগ্য। এই হিসাবে তাঁর বয়স ছিল ৬৪ বছর। বর্ণিত আছে, তাঁর মৃত্যুর সময় রাই শহরের একদল আলিম তাঁর কাছে সমবেত হন। তাঁরা তাঁকে “তালকিন” ( শেষ সময়ে কালিমা স্মরণ করানো) করতে চাইলেও তাঁর মর্যাদার কারণে সংকোচ বোধ করেন। তখন তাঁরা নিজেদের মধ্যে তালকিন সম্পর্কিত একটি হাদিস আলোচনা শুরু করেন। একজন সনদসহ হাদিস বর্ণনা করতে গিয়ে মাঝপথে থেমে যান। তখন আবু যুরয়া নিজেই বলেন: “হাদ্দাছানা বন্দার…” এভাবে নবি পর্যন্ত হাদিসটির সনদ বর্ণনা করে বলেন: “যার দুনিয়ার শেষ কথা হবে লা ইলাহা ইল্লাল্লাহ, সে নাজাত পাবে এবং  এ কথা বলেই তিনি মৃত্যুবরণ করেন।

 জীবনী 
অনেক মুহাদ্দিস নিজেদের গ্রন্থে তাঁর জীবনী উল্লেখ করেন:

 ইবনে আবি হাতিম মুকাদ্দিমাতুল জারহ ওয়াত-তাদিলে (পৃ. ৩২৮)।
 ইমাম যাহাবি আল-ইবার (২/২৮) ও তাযকিরাতুল হুফ্ফায (২/১৩৬) 
 ইবনে হাজার তাহযিবুত তাহযিব (৭/৩০) ও আল-তাকরিবে (১/৫৩৬)।
 আল-খাযরাজি আল-খুলাসায়  (২১৩)
 ইবনে কাইসারানি আল-জামা বাইন রিজাল আস-সহিহাইনে (৩০৬)
 খতিব বাগদাদি তারিখে বাগদাদে (১০/৩২৬)
 ইবনে কাসির আল-বিদায়া ওয়ান নিহায়ায় (১১/৩৭)
 আল-উলাইমি আল-মানহাজ আল-আহমাদে (১/১৪৮)
 ইবনে আবি ইয়ালা তাবাকাতুল হানাবিলায় (১/১৯৯)
 ইবনে ইমাদ আদফাহাসি শাযারাতুয যাহাবে (২/১৪৮)।

 তথ্যসূত্র 

বিষয়শ্রেণী:মুহাদ্দিস
বিষয়শ্রেণী:হাদিস সংকলক
বিষয়শ্রেণী:৮০৯-এ জন্ম
বিষয়শ্রেণী:৮৭৮-এ মৃত্যু